b'\n_START_ARTICLE_\nHenry George-teoremet\n_START_PARAGRAPH_\nHenry George-teoremet, oppkalt etter Henry George, som var \xc3\xb8konom og aktivist i USA p\xc3\xa5 slutten av 1800-tallet, sl\xc3\xa5r fast at offentlige investeringer i kollektive goder i visse tilfeller vil \xc3\xb8ke den samlede verdien p\xc3\xa5 eiendommer slik at den samlede \xc3\xb8kningen i grunnrente er h\xc3\xb8yere enn de offentlige investeringene._NEWLINE_Dette generelle forholdet, som f\xc3\xb8rst ble p\xc3\xa5pekt av de franske fysiokratene p\xc3\xa5 1700-tallet, ligger i bunnen av argumentasjonen for skatt p\xc3\xa5 grunnrente som et middel for \xc3\xa5 dekke inn offentlige investeringer som i seg selv \xc3\xb8ker verdien p\xc3\xa5 landeiendommer. Henry George s\xc3\xb8rget gjennom sine popul\xc3\xa6re skrifter (s\xc3\xa6rlig hans hovedverk Progress and Poverty) for at denne ideen ble utbredt, noe som f\xc3\xb8rte til framveksten av \'single tax\'-bevegelsen._NEWLINE_Joseph Stiglitz viste i 1977 at investeringer i kollektive goder -under visse forutsetninger- vil \xc3\xb8ke samlede inntekter fra landeiendom med minst like mye som investeringene. Denne beskrivelsen ble kalt "Henry George-teoremet" fordi den omtaler en situasjon hvor Henry Georges foresl\xc3\xa5tte "single tax" ikke bare er effektiv, men ogs\xc3\xa5 er den eneste skatten som trengs for \xc3\xa5 dekke offentlige utgifter. Henry George var viden kjent i sin samtid for sin kampanje for \xc3\xa5 erstatte alle eksisterende skatter med en eneste skatt p\xc3\xa5 land (og andre naturressurser), og han argumenterte med at landets verdi stadig ville \xc3\xb8ke dersom beliggenheten ble foredlet gjennom omkringliggende offentlige investeringer. Dermed var landets grunnrente den mest logiske kilden til inntekt for det offentlige._NEWLINE_Selv om forutsetningene i Stiglitz\' artikkel ikke gjenfinnes i sin helhet i virkeligheten, er det uansett s\xc3\xa5 mange elementer som uten tvil kan overf\xc3\xb8res fra teori til praksis at det er bred enighet om at sv\xc3\xa6rt mye av offentlige investering gjenspeiles i \xc3\xb8kt verdi p\xc3\xa5 landeiendommer i n\xc3\xa6rheten._NEWLINE_Senere studier har lempet p\xc3\xa5 forutsetningene og funnet at teoremet stemmer i mer generell forstand. Det finnes studier som hevder at selv dagens tomtepriser som antakelig er presset ned av skatt p\xc3\xa5 arbeid og profitt likvel er h\xc3\xb8ye nok til \xc3\xa5 t\xc3\xa5le en grunnrenteskatt som vil kunne erstatte mye av dagens skattetrykk._NEWLINE_Teoremet har ogs\xc3\xa5 v\xc3\xa6rt fors\xc3\xb8kt brukt til \xc3\xa5 forutsi optimale befolkningsst\xc3\xb8rrelser for byer.'